Reitnau

Reitnau estas komunumo en la distrikto Zofingo de Kantono Argovio, Svislando. Ĝi havis 1185 loĝantojn je la 31-a de decembro 2008.

 Geografio 
Reitnau situas okcidente de la rivero Suro, kiu formas la orientan limon de la komunumo. La komunumo konsistas el la tri partoj Unterdorf, Oberdorf kaj Hubel.

La teritorio de la komunumo etendiĝas sur areo de 5,79 km², de kiuj 2,08 km² estas kovritaj de arbaro kaj 0,68 de konstruaĵoj. La plej alta punkto de la komunumo situas sur alteco de 687 m s.m. sur la monteto Lügisried, dum la plej malalta punkto situas sur alteco de 475 m s.m. ĉe la bordo de la rivero Suro.

 Najbaraj komunumoj 
La komunumo Reitnau limas en nordokcidento al Wiliberg, en nordo al Attelwil, kaj en nordoriento al Moosleerau. En la ceteraj direktoj ĝi limas al la Kantono Lucerno, nome en oriento kaj sudo al Triengen, kaj en okcidento al Reiden.

 Trafiko 
La komunumo situas flanke de la ĉefaj trafikvojoj. Al la publika transportreto ĝi estas konektita per poŝtaŭtolinio de Schöftland al Sursee.

La plej proksima alveturejo al la svisa aŭtovojo A2 situas 5 kilometrojn okcidente en Reiden.

 Historio 
La unua dokumenta mencio de Reitnau datiĝas el la jaro 1045 kiel Reitinouwa.

En mezepoko la vilaĝo estis propra havaĵo de la Grafoj de Lencburgo, kiuj koncedis ĝin en la jaro 1045 al la Monaĥejo Schänis. Kiam en la jaro 1415 la Svisa Ĵurkomunumo konkeris Argovion, Reitnau falis sub berna regado kaj estis atribuita al la voktejo de Lencburgo. Post la liberigo de Argovio okaze de la Helveta Revolucio Reitnau fariĝis komunumo en la distrikto Zofingo en la nove kreita Kantono Argovio.

 Eksteraj ligiloj 

 Oficiala retejo de la komunumo Reitnau
 Reitnau en la Historia Leksikono de Svislando